Francoski košarkarski zvezdnik Rudy Gobert je na Kitajskem sodeč po njegovi objavi na Twitterju zjutraj prejel zelo neprijetno presenečenje. Članu Utah Jazza ter enemu največjih adutov francoske reprezentance je namreč navsezgodaj zjutraj na vrata potrkala WADA, svetovna antidopinška agencija, ter zahtevala Gobertov vzorec.

Francoski center je po njihovem obisku izbruhnil v jezo, da se igralcev ne spoštuje, sploh pa njihovega počitka. Francoska reprezentanca je imela ravno večer prej težak obračun z Nemčijo.

“Zbudili so me zgodaj zjutraj ter zahtevali kri in urin. Dejstvo je, da bi lahko še malo spal ter se spočil po težki tekmi. Nimate nikakršnega spoštovanja do časa igralcev. Strašno je, kar je FIBA naredila!” je zapisal Gobert.

Ironično pa FIBA sama nima nobene veze z dopinško kontrolo. Te so v celoti v domeni Wade. Morda bo moral jezni Francoz popraviti svojo objavo na socialnem omrežju.